Verkragter swaar gestrafArgieffoto. ŉ Man van Noordwes is swaar gevonnis op talle aanklagte van verkragting, roof en ontvoering. Brig. Sabata Mokgwabone, woordvoerder van die polisie, het gesê Joseph Ngobeni (44) is skuldig bevind aan 29 aanklagte van verkragting, 29 van roof en een aanklag van ontvoering. Ngobeni is tot lewenslange tronkstraf plus ‘n bykomende 287 jaar tronkstraf gevonnis. “Die vonnis is opgelê vir ‘n skrikbewind wat Ngobeni tussen 13 Mei 2007 en 23 Junie 2012 gevoer het. Hy het altyd ŉ mes of vuurwapen gebruik om sy slagoffers te dreig,” het Mokgwabone gesê. “Hy het gewoonlik vroue wat in die Rustenburg- en Madibeng-omgewings geryloop het ‘n saamrygeleentheid gebied, waarna hy met hulle na ŉ oop veld toe gery en hulle dan beroof en verkrag het,” het Mokgwabone gesê. Hy is in 2013 in Thabazimbi vasgetrek. Hy is tydens vonnisoplegging onbevoeg verklaar om ŉ vuurwapen te besit ingevolge die Wet op Vuurwapens. Lt.genl. Baile Motswenyane, Noordwes se provinsiale polisiekommissaris, het die ondersoekspan bedank en gesê die polisie sal hard werk om te verseker dat ernstige oortreders soos Ngobeni in die tronk wegkwyn.